ועדת המשנה למאבק בסחר בנשים ובזנות, כנסת 20, פרוטוקול מספר 37, 2018-06-27 09:45

עליזה לביא: בוקר טוב, אני שמחה מאוד לפתוח את ישיבת הוועדה, ועדת המשנה למאבק בסחר בנשים ובזנות.

עליזה לביא: היום יום רביעי, י"ד בתמוז, ה-27 ביוני 2018.

עליזה לביא: אנחנו נוגעים היום בעוד נושא מני הנושאים הרבים שמעסיקים את השולחן הזה שלנו.

עליזה לביא: אני לא יכולה שלא לומר כבר בראשית הישיבה שיש לנו עוד שבוע לפרסום התזכיר של שרת המשפטים.

עליזה לביא: לפני שבועיים - - - בדיון בוועדה מביאה, מציגה יחד עם מנכ"לית משרד המשפטים את התזכיר שמפורסם כמה דקות לאחר מכן לציבור.

עליזה לביא: בדיקה שלי מול המשרד של שרת המשפטים העלה שיש תגובות והערות רבות לתזכיר.

עליזה לביא: הם עובדים בקצב כדי שבאמת אנחנו נוכל, כמו שהובטח לנו, לטפל כאן בכנסת לקריאה ראשונה עוד במושב הזה.

עליזה לביא: אני מקווה מאוד שכך יהיה, סדר הדברים הוא שאני פניתי והזכרתי וביקשתי שאנחנו מבקשים שהצעת התזכיר, כלומר שהתזכיר הממשלתי יעלה לוועדת שרים ב-8 ביולי.

עליזה לביא: אני מקווה מאוד שכל הזרועות באמת יעבדו ביחד מול כל ההערות שמגיעות לתזכיר ואנחנו נוכל כאן בכנסת ישראל במושב הזה שמסתיים ב-17 ביולי, ואני בכוונה אומרת את הדברים פה בפתח הדיון לפרוטוקול, לעמוד בהתחייבות של שרת המשפטים עוד מהמושב הקודם.

עליזה לביא: היה פה איחור, הובטח לנו שהתזכיר יפורסם בחודש אפריל, הוא פורסם רק לפני שבועיים.

עליזה לביא: ובכל זאת למרות לוח הזמנים הקצר והתזכיר שמלווה בהחלטות ממשלה במיוחד בסוגיה של השיקום אנחנו כאן נכנס דיון מיוחד ביום שני הקרוב לנושא הזה של כל המערך של השיקום שבהצעות החוק הפרטיות זה חלק מהחוק, אני מזכירה.

עליזה לביא: ואני מקווה באמת שנעמוד בלוח הזמנים שהצבנו לעצמנו.

עליזה לביא: ונראה לי שזה ב-22 מסתיים אבל ה-17 זה היום האחרון שהכנסת תעבוד.

עליזה לביא: אז גם את זה צריך לזכור בלוח הזמנים.

עליזה לביא: טוב, אנחנו לדיון שלנו היום.

עליזה לביא: הדיון שלנו עוסק הבוקר במאבק בזנות ברשת האינטרנט שגם לו נדרשנו אם זה בחקיקות קיימות שבהן הכנסנו את הנושא של הזנות ועדיין אנחנו מכניסים.

עליזה לביא: ובאמת בדיונים השונים אנחנו מדברים ומדברות על זירת האינטרנט שהפכה להיות זירה עיקרית בה מתפרסמים שירותי זנות, בה מגייסים נשים, נערות, כל מי שקשור לרצף הזנות.

עליזה לביא: הרבה מאוד פעמים בסיורים אמרנו שזה לא נמצא פה אבל זה לא אומר שזה לא קיים.

עליזה לביא: כלומר, אם היינו מורגלים לראות תופעות כאן באזור הזה ותופעות שם והן לא קיימות זה לא אומר שהן לא קיימות זה רק שינו את הפלטפורמה כמו שרעות לימדה אותנו, זנות בכף היד.

עליזה לביא: הזנות נמצאת בכף היד במכשירים הוירטואלים.

עליזה לביא: אחד הנושאים שזוכים וזכו שוב ושוב לביקורת ציבורית בשנים האחרונות זה כמובן הקלות בה ניתן לפרסם שירותי זנות בישראל, גם במרחב הציבורי, גם באתרי האינטרנט, בפלטפורמות השונות, הטכנולוגיות שקיימות היום.

עליזה לביא: וצריך להבין, ואנחנו כאן בטח בחדר הזה מבינים שהפרסום של שירותי זנות זה חוליה משמעותית, מרכזית בתעשייה של הזנות.

עליזה לביא: היא מניעה, היא זו שמעודדת, היא זו שמנגישה, היא זו שמביאה את המידע גם למקומות שלא היו מוכרים.

עליזה לביא: היא בעצם פורצת אל המרחב הפרטי באמצעות הטכנולוגיה גם לאוכלוסיות שלא מוגנות.

עליזה לביא: ואת זה כאן בחדר הזה אנחנו יודעים היטב וההשלכות החמורות זה הגידול באוכלוסיות הללו שמגיעות.

עליזה לביא: זה גם מספר את הסיפור שלנו כחברה.

עליזה לביא: אם זה קיים ופורץ למרחב הציבורי ונוכח בצורה כל כך עוצמתית אז מי אנחנו, מה זה מספר עלינו, איך חברה מאפשרת את זה בלי שום גורמים מבקרים, מסננים ועוצרים.

עליזה לביא: ובטח ובטח בכל מה שדיברנו עד היום על המקום הזה של הפרסום וההנגשה.

עליזה לביא: ובטח גם עם סל הכלים שקיים היום למעשה סרסור למעשה זנות, הבאת אדם לידי עיסוק בזנות, סחר בנשים לשם עיסוק בזנות וכל המכלול הזה.

עליזה לביא: אני מזכירה שהחל מספט

עליזה לביא: מבר שעבר ניתן להחשיך אתרי אינטרנט בהם מתקיימים עבירות של סחר בנשים ובזנות.

עליזה לביא: אנחנו מתקדמים, אנחנו הולכים עקב בצד אגודל, גם בחקיקות הקיימות וגם בחוק שאוסר על פרסום הודעות גיוס לזנות שעבר בקריאה שלישית ממש כאן בשבוע שעבר, חוק שהובלנו אותו.

עליזה לביא: ואני חושבת שבכלל בשנתיים האחרונות עוד ועוד כלים, אם זה תקנות, אם זה שיתוף של השלטון המקומי, אם זה הבנות גם של המשטרה וגם של הפרקליטות וגם וגם וגם, בהחלט אני יכולה לבוא ולומר אנחנו מתקדמים.

עליזה לביא: אבל עדיין צריך להבין שכל מה שקשור בעולם הטכנולוגיה, לעולם הטכנולוגיה תשיג אותנו, את המחוקק.

עליזה לביא: היא מתפרצת יותר, היא חדשנית, היא קיימת, היא מתורגמת, ובטח ובטח לעולם שסובב סביב תעשיית הזנות שכסף רב מעורב בה, שיש שיגידו שהיא צורך, כמו שאני שומעת עכשיו את המתקפות שיש על ההצעות חוק שלנו בנושא הזה של צריכת הזנות.

עליזה לביא: אז כשיש גם הרגלים של הרבה מאוד שנים, כשיש היום פלטפורמות טכנולוגיות שמאפשרות גם בהסתרה, גם בעקיפה של כל השוטרים החברתיים שאנחנו שמנו ושמים, אם זה בחקיקה, אם זה במודעות, אם זה בחינוך ואם ואם ואם ואם.

עליזה לביא: בעצם יש פה עוקף טכנולוגי שצוחק על כל הקיים.

עליזה לביא: ואנחנו, זה לא סוד, שפעלנו ופועלים גם מול שותפים שאנחנו באים אליהם גם במקום הערכי רעיוני וגם במקום של האחריות החברתית.

עליזה לביא: ואני מאוד שמחה שנמצאים איתנו גם הנציגים של פייסבוק וגם הנציגים של גוגל וגם המשטרה שכבר לפני כמה שנים הבינה שהיא חייבת לעשות מעשה ולפתוח ערוץ נוסף על כל הקמת מערך מאור.

עליזה לביא: ובאמת היום הגישה שלנו כאן, הדיון שאנחנו נבקש להתמקד בו זה מה אנחנו עושים ואיך אנחנו עושים.

עליזה לביא: גם כמובן, אנחנו נמצאים בכנסת ישראל מבחינת החקיקה, אבל גם מבחינת העבודה המשותפת.

עליזה לביא: אנחנו יצרנו קשר כבר לפני שנה עם פייסבוק ישראל, עם ג'ורדנה, שליוותה לא מעט את עבודת הוועדה ויזמתי פגישה בפייסבוק עם נציגי ונציגות הארגונים של החברה השלישית, ארגוני השטח.

עליזה לביא: ושם בפעם הראשונה אני חושבת שנחשפת לדברים שבאנו והצגנו.

עליזה לביא: כלומר, מהמקום שאנחנו רואים ואנחנו חיים ואנחנו שומעים בעקבות פניות שהגיעו לוועדה בנוגע לקמפיינים שקיימים בפייסבוק, הכלים שלו אפשרו להרחבה של כל אותן התופעות שאנחנו מבקשים לתקן.

עליזה לביא: ואני חייבת לומר שהניסיון הזה שלנו שהוא לא היה כל כך ברור מאליו ומובן מאליו וניסינו לא מעט זמן לפנות ובאמת עד שהצלחנו לייצר את האמון ואת יחסי העבודה.

עליזה לביא: גם את בתוך פייסבוק, פייסבוק ישראל ואחרי זה במקום הבינלאומי.

עליזה לביא: נוצרה פה באמת עבודה משותפת והבנה שאנחנו עובדים ביחד.

עליזה לביא: אני לא ארחיב, אני אשאיר לך אחרי זה גם את המשך הדברים.

עליזה לביא: אבל אני חייבת לומר שזו דרך נוספת שלנו כאן בוועדה לעבוד עם הפלטפורמות שמנגישות והרבה פעמים הן לא מודעות.

עליזה לביא: ואני מאוד שמחה גם על הפנייה של גוגל ישראל, נועה, לוועדה.

עליזה לביא: וגם כאן, קיימנו פגישה של הארגונים עם גוגל בגוגל וגם כאן הדברים נשמעו, אוזן קשובה.

עליזה לביא: ואני מקווה מאוד שגם כאן נגיע לשיתופי פעולה כי רצון טוב היה, וזה באמת חשוב לציין.

עליזה לביא: פרקליטות, משטרה, אנחנו נפתח, הדיון צריך להסתיים ב-11:00.

עליזה לביא: אבל אני חושבת שנפתח אולי עם פרקליטות המדינה, בואו נשמע מה קורה אצלנו, אצלכם, בבקשה, נמצא איתנו עורך דין איתי גוהר, מרכז יישום חוק סמכויות לשם מניעת ביצוע עבירות באמצעות אתרי האינטרנט, מחלקת הסייבר, פרקליטות המדינה.

עליזה לביא: אני רק רוצה לברך שלפני שבועיים, וזאת באמת הייתה אנחת רווחה, שמחה של כולנו, שלפני שבועיים הפרקליטות מבקשת מבית המשפט להסיר מהרשת את אחד האתרים עם דפוסי הניצול, האלימות, הפגיעה והביזוי המכוערים והקשים ביותר יחד עם קבוצה של פורומים דומים לו.

עליזה לביא: אז כך ברכותינו.

עליזה לביא: פגשתי מקודם את פרקליט המדינה בוועדת הפנים אז גם הודינו לו, אבל זה צעד חשוב, קצת יותר מדיי זמן לקח לעשות את זה, אבל אי אפשר שלא לברך, להודות ולקוות שזה יהיה סימן להמשך.

עליזה לביא: תודה.

איתי גוהר: אנחנו באמת בתקופה האחרונה פועלים באופן דיי מאומץ בכל הנושא של יישום חוק סמכויות לשם מניעת ביצוע עבירות באמצעות אתר אינטרנט.

איתי גוהר: לפני כן אני ארצה להגיד כמה מילים שהחוק הזה הוא חלק מסל כלים שאנחנו מנסים לשכלל כל הזמן, שאנחנו מכנים אותו אכיפה אלטרנטיבית שלמעשה אלה כלים שמסייעים לנו במניעה וצמצום חשיפה.

איתי גוהר: דיברת על זירת האינטרנט אז באמת זירת הסייבר היא רחבה, היא מאוד מאוד מורכבת וצריכים להיות גם שם גמישים וטיפה להבין את המאפיינים בשביל לנסות ולתקוף פעילות פלילית שמתרחשת שם.

איתי גוהר: אז לפני החוק אנחנו פעלנו גם באופן וולונטרי אל מול ספקיות גישה שונות.

איתי גוהר: אני לא אגיד את השמות שלהן ולמעשה כן הורדנו אתרי אינטרנט על בסיס תנאי השימוש של החברות עצמן שפרסמו זנות.

איתי גוהר: גם קצת ברשתות חברתיות וגם בפלטפורמות אינטרנטיות אחרות.

איתי גוהר: למעשה עם חיקוק החוק והסמכת תובעי המחלקה כתובעים לעניין החוק אז אנחנו פועלים ולא רק בזנות, פעלנו גם בפדופיליה בסיוע מוקד 105 שנמצאים גם כן פה.

איתי גוהר: והגשנו בקשה לאחרונה להגבלת גישה ל-31 אתרים שפרסמו תוכן פדופילי והבקשה התקבלה, 31 האתרים האלה חסומים.

איתי גוהר: בעולמות הזנות אז אנחנו מסוף מרץ הגשנו 17 בקשות שנוגעות ל-21 אתרים, חלק מהבקשות היו בהם כמה אתרים ולא רק אתר אחד.

איתי גוהר: אנחנו קיבלנו בינתיים 13 החלטות, 12 החלטות קיבלנו הגבלת גישה, עוד החלטה אחת של הסרת אתר.

איתי גוהר: למעשה אנחנו חזרנו בנו בשתי בקשות בגלל שהאתר הסיר את עצמו לבד מהאינטרנט אחרי הפנייה שלנו - - -

עליזה לביא: אתם פניתם לאתר והוא הסיר את עצמו?

איתי גוהר: אנחנו במהלך החלת החוק מיידעים, למעשה מפעילים - - - סבירה בשביל לאתר את מפעיל האתר.

איתי גוהר: אז אנחנו פונים בכל מיני אמצעים שאנחנו מצליחים לאתר אותם.

איתי גוהר: בדרך כלל זה תיבת יצירת קשר לתוך האתר או פרטים של רישום הדומיין באתר.

איתי גוהר: ואחרי שהודענו למפעיל של האתר על כך שאנחנו פונים בבקשה להסיר אותו אז הוא הסיר לבד את האתר מהאינטרנט.

איתי גוהר: אז זה בשני המקרים.

איתי גוהר: ובנוסף אנחנו הגשנו בקשה מאוד מאוד גדולה שעבדנו עליה לא מעט בנוגע לקבוצת אתרים מאוד מאוד משמעותית כמו שהזכרת ועוד אתר של פורום שבו זנאים היו רושמים חוות דעת מאוד מפורטות, מאוד בוטות ומגעילות - - -

עליזה לביא: פוגעניות.

איתי גוהר: פוגעניות, יש המון סופרלטיבים שאפשר לתת לחוות דעת שהיו שם.

איתי גוהר: והדיון יהיה מחר, אנחנו מקווים שגם שם אנחנו נקבל את הצווים שביקשנו.

איתי גוהר: האם יש שאלות ספציפיות על היישום או - - -

עליזה לביא: כן.

עליזה לביא: אתרים שנקבעו על פי חוק להסיר, למה בעצם אתה מהסס בדברים שלך, הרי ברור שצריך להסיר אותם, את האתרים הללו, אז למה אתה מקווה שמחר הבקשה שלכם תיענה.

עליזה לביא: הרי יש פה - - -

איתי גוהר: בסופו של דבר אנחנו סבורים שיש מקום להסיר אותם או להגביל גישה.

איתי גוהר: הגשנו בקשות מפורטות נתמכות בחומרים נוספים אבל נגיע לבית משפט והשופט צריך לראות, להתרשם, לקבל את עמדתנו.

נוגה שילוח: יש הבדל בין חסימה להגבלה?

נוגה שילוח: הגבלת גישה וחסימה זה אותו דבר?

איתי גוהר: בגדול כן.

איתי גוהר: מבחינת הסעדים שהחוק נותן אז הסעד הראשוני זה סעד של הסרת האתר, זה כאשר השרת נמצא בישראל או מפעיל השרת נמצא בישראל.

איתי גוהר: סעד נוסף זה חסימת גישה או הגבלת גישה, שזה סעד שאנחנו פונים לספקיות הגישה לאינטרנט, כ-50 במספר, ואנחנו מגישים להן את הצו עצמו והן מבצעות חסימה טכנולוגית למשתמשי רשת מישראל על האתר ואז אי אפשר לגשת אליו.

איתי גוהר: ויש סעד נוסף של הגבלת איתור שהוא מופנה למנועי חיפוש שעדיין לא ביקשנו אותו כי לא היה צורך, הסעדים האחרים היו יותר יעילים במקרים שפעלנו.

עליזה לביא: אז אתה יכול לתת לי בבקשה מספרים, חסימה, הגבלת גישה ואני מבינה שקבלת איתור למנועי חיפוש לא ביקשתם כי לא הייתם צריכים, אז כמה חסימה וכמה הגבלת גישה במספרים?

איתי גוהר: כרגע יש לי 12 צווים להגבלת גישה, אני מדבר רק בזנות לא בפדופיליה.

איתי גוהר: צו אחד להסרה של אתר.

איתי גוהר: מחר יש דיון על בקשה אחת שכוללת חמשה אתרים להסרה של האתרים ובקשה אחת שכוללת את הפורום לחסימת גישה אל הפורום.

איתי גוהר: והשתי בקשות הנוספות, כמו שאמרתי, אז האתר הסיר את האתר מהרשת לפני כן אז אנחנו חזרנו בנו מהבקשה.

עליזה לביא: אני שאלתי אותך קודם לגבי השופטים, אמנם יש הפרדת רשויות, אבל - - - יש חוק במדינת ישראל ואני מקווה מחר שבאמת תיענו והבקשות שלכם ייענו, אבל והיה והן לא תענינה מה לדעתך עוד צריך לעשות גם כאן בבית הזה?

איתי גוהר: אני חייב להגיד שצריך לחכות למחר לראות בדיוק מה יהיה אופי הסירוב- - -

עליזה לביא: ואחרי שאמרת את זה.

איתי גוהר: זה מאוד מאוד תלוי באופי הסירוב.

איתי גוהר: יכול להיות שאנחנו נרצה לערער, לא בטוח שהבית הזה בכלל יידרש לשנות משהו.

איתי גוהר: יכול גם שאנחנו טעינו, הכל יכול להיות, אנחנו צריכים להגיע מחר ולראות.

עליזה לביא: אוקיי.

עליזה לביא: טוב.

עליזה לביא: שאלות לפרקליטות.

עליזה לביא: כן.

ניצן כהנא: אותי מעניין, דיברתם על אתרים שכבר ידעו - - - קודם כל ברכות, חיכינו ליום שתגיעו לסקס אדיר ולדומיו, לפורום סקס, האח הקטן או בעצם הגדול שלו, הפורומים, אנחנו מחכות לשמוע מה קורה מחר בבית המשפט.

ניצן כהנא: נופתע מאוד אם בית המשפט יחליט לא להסיר אותו כי אין זירת זנות יותר גדולה מסקס אדיר, צריך להגיד את זה - - - אבל דווקא מה שאותי הכי עניין מהדברים שאמרת, חוץ מזה שכרגע מתעסקים רק ב-21 אתרים מתוך 570 אתרים שעלו בסקר הלאומי מ-2016, הצלחתם להגיע לחלק מבעלי האתרים.

ניצן כהנא: כשדיברנו על החוק הזה דיברנו על הקושי להגיע ולהעמיד לדין את בעלי האתרים, ולכן אנחנו יוצרים פה איזשהו פץ', לפחות סוגרים את הזירות, מפסיקים את הקיום שלהן זמני.

ניצן כהנא: כבר הצלחתם להגיע אליהם, מה קורה מבחינת חקירות פליליות של האנשים האלה שעוברים עבירות פליליות מאוד חמורות.

ניצן כהנא: לסגור להם את זירות הזנות האינטרנטיות האלה זה מצוין, זה התחלה.

ניצן כהנא: אבל האנשים האלה, הגיע הזמן שהם ישלמו את חובם לחברה על הניצול האינסופי הזה שהם הרוויחו על גבן של נשים כל כך רבות כל כך הרבה כסף.

ניצן כהנא: אתה יודע לספר - - -

איתי גוהר: אני יכול להגיד שדבר ראשון ההליך שלנו הוא מקביל להליך הפלילי, סמכות נוספת והוא לא מחליף את ההליך הפלילי.

איתי גוהר: המקרים שאני דיברתי - - -

עליזה לביא: הבנו, אבל זה נעשה?

עליזה לביא: השאלה אם זה נעשה, אם במקביל - - -

איתי גוהר: אני לא יכול להתייחס לחקירות שהן כרגע מתנהלות אבל ללא ספק בחלק מהאתרים - - - אני לא יכול להתייחס לזה - - -

ניצן כהנא: אז אתה לא יכול להתייחס - - - כן יודע למצוא - - -

איתי גוהר: אני בדיוק אתייחס לשאלה שלך.

איתי גוהר: אז כמו שאמרנו באמת זירת הסייבר היא מורכבת, היא דינמית, אחד המאפיינים המשמעותיים שם זה אנונימיות.

איתי גוהר: האתרים שציינתי שהסירו את עצמם מהרשת אני לא הגעתי אל מפעיל האתר בשמו ובזהותו, אני הצלחתי להעביר לו הודעה.

איתי גוהר: כלומר, הצלחת העברת ההודעה על בסיס דרכי התקשרות שהוא סיפק.

איתי גוהר: ולמעשה בשום שלב לא היה לנו קשר איתו או ידיעה מי הוא.

איתי גוהר: אז זה ספציפית לעניין הזה.

איתי גוהר: אז גם זה שהוא יודע על הפעילות לא אומר שאנחנו בהכרח יודעים מי הוא.

איתי גוהר: אנחנו כפרקליטות.

עליזה לביא: אנחנו מאוד שמחים שאתה כאן אבל הדיון הזה תואם עם חיים סמוזקה וחלק מהדברים שאולי גם ביקשנו - - - תראה, מתוך 700, 38.

עליזה לביא: מה הלאה?

איתי גוהר: דבר ראשון ה-38 שהועברו אלינו אז אנחנו סקרנו את כולם.

איתי גוהר: באמת מדובר בעולם שהוא דינמי אז חלק מהאתרים כבר לא קיימים מתוך ה-38, אתרים שכשהגענו לבדוק אותם כבר- - -

עליזה לביא: כמה?

עליזה לביא: אתה יכול להגיד לנו כמה?

איתי גוהר: אני לא רוצה להתייחס למספרים כי חלק מהאתרים בעבודה.

איתי גוהר: אני יכול להגיד שמתוך 38 של האתרים אז אנחנו כמעט הגענו למיצוי מלא מבחינת פעילות.

איתי גוהר: חלק מהאתרים שדיברתי עליהם קודם אלה אתרים שלא הופיעו ברשימה של ה-38.

עליזה לביא: אז מה, זה מתוך ה-700?

עליזה לביא: אני לא - - -

איתי גוהר: עוד פעם, לא אני הפקתי את הנתון של ה-700 ולפי איך שהסתכלתי שהפיקו אותו אני לא בטוח - - -

עליזה לביא: אני פשוט מרגישה שהרבה מהדברים נאמרו לך או אתה הכנת את עצמך לדיון אבל אנחנו ביקשנו דיון עם הפרקליטות עם מי שמטפל בעניין הזה - - -

איתי גוהר: אני מטפל בעניין הזה, אני חתום על כל הבקשות, אני - - - את כל הבקשות - - -

שרית פרץ: אני יכולה להתייחס ל-700 האתרים כי בעצם המשטרה היא זו שבדקה את זה.

עליזה לביא: אני מיד מעבירה למשטרה את רשות הדיבור.

עליזה לביא: מה קורה, יש 700 אתרים, אנחנו העברנו אליכם פנייה ב-2016, אחרי הדיון שהיה, 13 בדצמבר 2016, העברנו לכם בקשה בנושא של ההתמודדות עם תופעת הזנות בעידן האינטרנט.

עליזה לביא: לא קיבלנו עדיין מענה למכתב של ההחלטות בדיון הזה.

עליזה לביא: וגם ביקשנו לגבי 38 אתרים שאותרו כמפרסמים שירותי זנות באופן ישיר ועונים על הקריטריונים שנקבעו על פי חוק במדינת ישראל להסיר אותם.

עליזה לביא: ואנחנו מבקשים, וביקשנו, ואני חוזרת ומבקשת מאז 2016 לעדכן את הוועדה לגבי אתרים נוספים שמופו ותהליכים שננקטו נגדם.

עליזה לביא: הבקשה הזאת עומדת מולכם מ-2016, אני מבקשת לעדכן את הוועדה.

איתי גוהר: אז אני אשמח אם המשטרה תוכל - - -

עליזה לביא: אוקיי, אז אני מאוד לא מסופקת מהתשובות של הפרקליטות.

עליזה לביא: וכרגע תיכף נראה מה לעשות, נשמע את המשטרה ו- - -

נעמה ריבלין: אבל אפשר רגע עוד התייחסות, רגע שאלה נקודתית.

נעמה ריבלין: אז קודם כל גם אני מברכת את העובדה שסקס אדיר סוף סוף - - - הייתה לי גם שיחה השבוע עם איתי לקראת הדיון.

נעמה ריבלין: אני מאוד מאוד מברכת, אני חושבת שזה באמת השחקן הראשי היום בתיווך וסרסור ושידול כמעט כל דבר שאפשרי לקרוא מסביב לזנות וזירת הזנות המרכזית, גם בפגישה עם פייסבוק הראינו כמה זה מאוד מאוד מרכזי.

נעמה ריבלין: אני שומעת את ההססנות לגבי האפשרות או, אני מניחה, קטונתי מלהיות משפטנית, אני רק תוהה אם היו, ואני יודעת שאני לא הראשונה שאומרת את זה, אבל אם במקום כל משפט שהיום האישה השם שלה נע על ה-X הזאת היה כתוב גמד או יהודי או יהודון האתר הזה היה יורד מזמן, לא הייתם צריכים מחקרים.

נעמה ריבלין: פנית אליי לבקש מחקרים על ההשלכות הקשות של הזנות.

נעמה ריבלין: איך זה בכלל מתקיים במדינת ישראל, איך אי אפשר לבוא להגיד לשופט הרי זה פה, בוא נדמיין שהמילה יהודון נמצאת שם.

נעמה ריבלין: וזה בערך מה שקורה שם.

נעמה ריבלין: אני לא מבינה למה יש בכלל מחשבה שזה לא יעבור מחר.

נעמה ריבלין: ולמה צריך את כל המחקרים שהולכים אחורה בשביל להוכיח את נזקי הזנות.

נעמה ריבלין: הרי המילה יהודון הייתה עוזרות, גמד, בוא נעשה לגמדים את הדבר הזה.

נעמה ריבלין: אני לא מצליחה להבין איך אנחנו צריכים לחזור ולהגיד על נזקי הזנות, על משהו שכל כך טריוויאלי, כל כך פוגעני ברשת.

נעמה ריבלין: קטונתי מלהבין וזה התייחסות אחת שאני אשמח להבין למה בכלל קו ההגנה הוא לא אפליה חד משמעית כלפי מגזר.

נעמה ריבלין: המגזר כאן הוא נשים.

נעמה ריבלין: אנשים בזנות.

נעמה ריבלין: אני לא מצליחה להבין למה אנחנו צריכים להיאחז במחקרים שוב ושוב ולהוכיח שיש נזקי זנות מעצם זה שזה זה.

נעמה ריבלין: זה אחד.

נעמה ריבלין: שתיים, אני יודעת שזה כבר קפיצה קדימה, והיה ונצליח ונסגור ואנחנו יודעים שכבר גם ברשת אנחנו שומעים את הדברים, אנחנו הרי עם יד על הדופק, הם בלחץ היסטרי מזה שהפורום הולך להיסגר וכבר עצם העשייה כאן היא מאוד מבורכת.

נעמה ריבלין: הם כבר מדברים על לעבור לכל מיני צורות עבודה אחרות, וואטסאפים - - -

עליזה לביא: כבר בסיורים האחרונים ראינו את הוואטסאפים.

נעמה ריבלין: האם אנחנו, מחלקת - - - אנחנו כבר חושבים על הצעד הבא כי אם אנחנו לא נהיה יותר חכמים מהם אז אנחנו סתם תמיד נהיה אחריהם.

עליזה לביא: תודה נעמה.

עליזה לביא: אני רק אסכם מולך, איתי, אנחנו פה הכנו מסמך מאוד מסודר בבקשה אליכם, כולל הצווים, וציפינו שהיום, בדיון היום שחיכינו לו הרבה ותואם מולכם נקבל מידע נוסף על מה שאנחנו יודעים.

עליזה לביא: כלומר, שאלות עומדות עדיין על השולחן.

עליזה לביא: אז אנחנו - - - עכשיו, מה יש למשטרה להרחיב בכלל ולשתף אותנו, אבל אנחנו נבקש מכם לאחר מכן להשלים את התמונה.

עליזה לביא: אז אני רוצה לעבור למשטרה, המשרד לביטחון פנים, סייבר, ניצב מאיר חיון, רמ"ט מערך מאור, יעל מיטלמן נציגת מערך מאור ורפ"ק שרית פרץ קצינת חוקרים ארצית.

עליזה לביא: בבקשה מאיר.

מאיר חיון: בוקר טוב לכולם.

מאיר חיון: קודם כל ראשית אני, קטונתי, אבל אני חושב שנכון הוא לא להציג כאן שמות של אתרים ספציפיים, נראה לי שאנחנו נותנים פרסום חינם לאותם אתרים ומאדירים את שמם תרתי משמע.

מאיר חיון: נראה לי שנשאיר - - - אנחנו בחדר הזה יודעים פחות או יותר באיזה מקומות מדובר, לא נעשה להם פרסום, בטח לא בשידור חי כדי שלא ייכנסו לשם עוד אנשים.

יהודה גליק: לא כולנו יודעים במה מדובר, גם נשמח לא לדעת, אז זה בסדר.

ניצן כהנא: אבל 80,000 משתמשים באתר הזה, נראה לי שכבר מאוחר מדיי, הוא כבר מפורסם.

מאיר חיון: כן, אבל בוא נשאיר - - -

עליזה לביא: ההערה במקום ואני מסכימה איתך.

מאיר חיון: לגבי התופעה עצמה אז אני חושב שאין כאן שום ויכוח, אני חושב שברור לכולנו שאנחנו כולנו באותו צד של המתרס.

מאיר חיון: אני יכול להגיד רק שראש האגף אצלנו תעדף את זה באחד הדברים המשמעותיים ביותר שהמשימה שלנו כמערך המאור להסתכל על התופעה הזו.

מאיר חיון: אני אדבר ממש בקצרה לגבי המערך, מה שאתם מכירים, המאור, המערך הלאומי להגנה על ילדים ונוער ברשת ואתן אחרי זה לחברתי שרית כדי להציג פעילות אופרטיבית שמבוצעת בנוער במשטרת ישראל שהוא בעצם הגג שמאגד את כל התופעה הזו של טיפול בזנות קטינים בכלל.

מאיר חיון: כשבתוך הדבר הזה יש את הנושא של הרשת שאנחנו מסתכלים עליו ברשת.

מאיר חיון: הרעיון הוא שהמערך יסתכל על הדבר הזה ביתרון היחסי שלו.

מאיר חיון: כלומר, אם יש איזושהי תופעה מסוימת של זנות של קטינים שבמהלך הפעילות יש אמצעי שמשמש בהם אמצעי תקשורת בין הקטינה לבין מישהו אחר, נאמר בתוכנת וואטסאפ, זה לא תקיפה שאנחנו צריכים להסתכל עליה, כיוון שהקשר הראשוני נוצר בעולם הפיזי ולאחר מכן הם מתקשרים באמצעי תקשורת כזה או אחר.

מאיר חיון: אנחנו מאוד צריכים להתחבר למה שנאמר כאן לגבי פורומים ואתרים שהם בעצם משמשים פלטפורמה וכמו שחברת הכנסת הציגה בתחילת הדברים שהטכנולוגיה היא אמצעי שמאפשר את הדבר הזה.

מאיר חיון: כלומר, ההתמקדות של המערך יהיה בדיוק בנקודות האלה.

מאיר חיון: לכן שיתוף הפעולה שלנו עם הקולגות שלנו כאן שיושבים מולי הוא מאוד מאוד חשוב לנו ואנחנו בדרך כלל עובדים בשיתופי פעולה מאוד מאוד טובים, בטח בתחומים כאלה שכולנו כמו שאמרתם מאותו צד של המתרס.

מאיר חיון: אנחנו בוחנים את התופעות האלה בדיוק בהיבטים האלו.

מאיר חיון: כלומר, כל הניסיונות, ושמעתי דברים כאלה, אנחנו לא מתכוונים עכשיו לשים אמצעי ניטור ארציים ולאתר את הדברים האלה, להאזין לכל מדינת ישראל, אנחנו מתכוונים להיות מאוד ממוקדים.

מאיר חיון: וכדי להיות מאוד ממוקדים אנחנו התחלנו בסדרה של פגישות עם השותפים שחלקם נמצאים כאן וחלקם לא נמצאים כאן והתחלנו בסדרה של פגישות כדי להבין בדיוק איפה אנחנו כמערך, אני אומר שוב, לא כמשטרה.

מאיר חיון: כמשטרה אנחנו כבר מזמן שם ושרית תיכף תפרט כבר על פעילויות אופרטיביות שכבר בוצעו.

מאיר חיון: אבל כמערך אני רוצה להיות באותם נקודות שאני יודע שההשפעה שלי היא השפעה מאוד משמעותית כשאני פועל בנקודה מסוימת אני יודע ליצור אפקט מאוד מאוד גדול, כמו שנאמר כאן, על אותם אתרים.

מאיר חיון: לצורך הדבר הזה מעבר למפגשים האלו בתוך המערך יש לנו יחידה ארצית שיושבת בתוך להב, 433, עם כל הכלים המשטרתיים של יחידה ארצית שזה כלים מודיעיניים מאוד מאוד משמעותיים.

מאיר חיון: והכלים האלה יושמו לאותם מקומות שבהם אנחנו סבורים שיש שם פעילות כזו, שזה אומר כניסה עם יכולות מאוד מתקדמות.

מאיר חיון: לא זה המקום לפרט אבל אני מניח שאתם יכולים להבין כשמעניינת אותנו תופעה כזו אנחנו יכולים להיכנס עם כלים מודיעיניים לאותם מקומות ולפצח את הדברים האלו.

מאיר חיון: אנחנו רק צריכים לדעת לכוון את הכלים למקומות המתאימים כדי שנוכל להפיק, מה שנקרא, תוצרי מודיעין טובים שלאחר מכן יועברו כחומר לכתב אישום לפרקליטות כדי שתוכל להעמיד לדין ולא נתקשר עם גורמים עלומים ונעבוד רק במעטפת.

מאיר חיון: אז ברור לי שכרגע בוצעה פעילות ראשונית, כפי שאיתי מהפרקליטות סיפר, של חסימה.

מאיר חיון: זה התחלה.

מאיר חיון: זה לא הסוף, אנחנו נכנסים לפעולה הזו כדי לפרק את הדברים האלה עד הסוף, כדי לא להסתפק רק בפעילות כזו אלא גם בפעילות אופרטיבית מבצעית שבסוף נביא אנשים שיעמדו לדין בגין הפרסום, ארגון ויוזמה של כל הדברים האלה.

עליזה לביא: אז רק ברשותך אם אתה יכול להוסיף לנו, 700 אתרים זיהיתם, 38 שמענו, מה המידע הנוסף שאתה יכול לשתף אותנו.

עליזה לביא: קודם כל, מעבר ל-700 האלה, הרי חלפו שנים, יש בזירה עוד שחקנים.

עליזה לביא: אז איך אתם מאתרים, מתמודדים מעבר ל-700.

עליזה לביא: וגם לגבי השאלה שהייתה כאן, חקירות נוספות.

עליזה לביא: כלומר, אוקיי, חסמנו, אבל מה לגבי החוקים האחרים שהופרו.

מאיר חיון: אז קודם כל לגבי הרשימה הזו של האתרים אני מכיר אותה עוד מהתפקיד הקודם שלי ביחידת הסייבר, ראיתי את הרשימה הזו - - -

עליזה לביא: אני בטוחה שהיא גדלה מאז, מהתפקיד הקודם שלך.

מאיר חיון: אין לי ספק, וגם השתנתה והרבה דברים, כמו שאיתי אמר, פחות רלוונטיים ויש היום דברים במקומות אחרים.

מאיר חיון: אז אנחנו מכירים את הרשימה הזו.

מאיר חיון: זה לא במגרש של המערך הלאומי כיוון שבתוך הדבר הזה אני לא זיהיתי, יכול להיות שיש, אבל אני לא ראיתי משהו שמתעסק בעיקר עם קטינים.

מאיר חיון: כלומר, יש שם הרבה מאוד שמתעסקים בזנות ברשת, לא בקטינים.

מאיר חיון: והמנדט שלנו זה להתעסק עם זנות קטינים ברשת.

מאיר חיון: אבל זה לא אומר שמשטרת ישראל לא עושה את זה, כמובן.

מאיר חיון: כמו שהסברתי מקודם, יש את מערך הנוער בכללותו ואת מערך חקירות בכללותו שמתעסק עם הדבר הזה.

מאיר חיון: אני אתן ברשותך את רשות הדיבור לשרית שתפרט בדיוק מה נעשה עם הרשימה הזו.

עליזה לביא: תודה רבה.

שרית פרץ: בוקר טוב.

שרית פרץ: קודם כל אני רוצה לומר שאני מאוד מסכימה עם מה שאמרת בפתח הדברים שבעצם אתרי האינטרנט וכל העולם הטכנולוגי מתקדם ואנחנו כל הזמן מוצאים את עצמנו במרדף סביב הזנב שלנו כדי להקדים צעד אחד ולראות מה השלב הבא, לאן זה יתפתח ואיזה חוקים אנחנו צריכים לחוקק או איך אנחנו כמשטרה צריכים להתמודד עם התופעות החדשות שכל פעם הולכות וגדלות ומתפתחות.

שרית פרץ: אז אני כן רוצה לומר, דווקא באור חיובי, שהחוקים האחרונים שנחקקו מאוד מסייעים לנו להתמודד בצורה טובה עם התופעות האלו לפחות במה שאנחנו מכירים כרגע.

שרית פרץ: אני מניחה שבהמשך אותם אנשים יתחכמו, יתפתחו ואנחנו נצטרך להתאים את עצמנו.

שרית פרץ: אז לעניין האתרים – נכון שאותרו 700 אתרים, אני מנסה לחפש את המענה שהעברתי בזמנו גם אלייך, חברת הכנסת, על פילוח האתרים האלה ומה אנחנו מצאנו כשבדקנו את 700 האתרים.

שרית פרץ: אני לא מוצאת את זה כי חשבנו שאנחנו דווקא בשלב מתקדם יותר דיברנו על זה בוועדות הקודמות ואני זוכרת שגם הסברנו.

שרית פרץ: 700 האתרים האלו הם לא 700 אתרים שמפרסמים שירותי זנות בצורה שאנחנו כמשטרה או הפרקליטות יכולים לאכוף.

שרית פרץ: ולמה?

שרית פרץ: כי זה מתחלק באיזושהי צורה, אני חושבת שחצי מהאתרים בכלל לא יושבים במדינת ישראל, חצי מהאתרים בכלל לא מפרסמים שירותי זנות באופן ישיר, ואנחנו בחשיבה משותפת עם פרקליטות המדינה חשבנו שכדי ליצור איזושהי מדיניות נכונה, מתאימה, מחמירה עם בתי המשפט לא נלך על כל הקופה אלא באמת נבחר את האתרים שמפרסמים באופן ישיר שירותי זנות ואיתם נרוץ.

שרית פרץ: וככל שסיננו הגענו למקום שאפילו מתוך 38 אתרים שפרסמו שירותי זנות באופן ישיר גם שם הפרקליטות מצאה איזשהם מספר אתרים שבסופו של דבר לא היה שם פרסום.

שרית פרץ: יכול להיות שבמהלך הדרך מאז שבדקנו ועד לרגע יצירת הבקשה לבית המשפט קרו שם דברים בתוך האתר ושונו עוד דברים.

שרית פרץ: אני יכולה לומר שבאחד האתרים שהוזכרו כאן הדברים שונו.

שרית פרץ: אני ראיתי בתחילת תפקידי את האתר מובנה בצורה מסוימת והוא השתנה לאורך הזמן.

שרית פרץ: משנים את ההגדרות, לא תמיד זה עונה לקריטריונים של החוק.

שרית פרץ: אז זה משהו שצריך להבין שבסוף אנחנו צריכים להתמודד גם עם איזושהי קביעת מדיניות של בתי משפט.

שרית פרץ: ואני לא יודעת אם זה נצפה כאן, אני לא רוצה לדבר בשם איתי, אבל זה נצפה כחשש או כאיזשהו פחד של הפרקליטות להתמודד עם בית המשפט.

שרית פרץ: אני חייבת לומר שאני לא מסכימה עם זה.

שרית פרץ: המחלקה שם נלחמת ולקחה כל תיק וישבה על כל תיק וביקשה השלמות ועשינו שם פעילויות שאני לא יכולה לפרט.

שרית פרץ: אבל אפילו אחרי שהאתרים האלה הובאו בפני הפרקליטות הם חזרו אלינו להשלמות מאוד מתוחכמות כדי שבאמת נבוא בסופו של דבר לבית משפט עם דברים חד משמעיים כדי שיחסמו את האתרים.

שרית פרץ: ואכן זה קרה.

שרית פרץ: עובדה שמתוך 38 אתרים רובם כן נחסמו.

שרית פרץ: זה לעניין האתרים.

שרית פרץ: אני יכולה לספר שלאחרונה ניצן ויעל העבירו אלינו פרסום של אתר, אני גם לא רוצה לומר את שמו, של אדם דווקא פרטי שפרסם שם, אני אגב מקדימה, וחבל, זה משהו שאמור לצאת לתקשורת בקרוב, אבל חשוב לי לומר כאן את הדברים שבאמת ביוזמה שלהן ופעילות של ימ"ר תל אביב, של מחלקת מוסר בימ"ר תל אביב נעשתה שם פעילות מדהימה שאיתרה אדם שפרסם שירותי זנות בצורה מובהקת.

שרית פרץ: ולאותו זמן הפרסום, בכל אופן, נעזרנו בחוקים שהיו ולא בגיוס לזנות כי החוק הזה עדיין לא נחקק באותם ימים.

שרית פרץ: זה פשוט מדהים לראות איך בשבועות דברים משתנים, אבל עדיין נעזרנו בחוקים שהיו והוגש נגדו כתב אישום.

שרית פרץ: וזו פעילות באמת יפה ושילוב ידיים של ארגוני הסיוע ושל המשטרה, פעילות יפהפייה של ימ"ר ירושלים.

שרית פרץ: בפנינו פעילות מאוד גדולה שמתוכננת, אני לא רוצה וזה לא נכון לפרט אותה כאן, בשילוב של חוק חסימת אתרים והגבלת גישה והחוק של חסימת טלפונים שאני מאוד מאוד שמחה כי הוא חוק הרבה יותר פשוט לתפעול.

שרית פרץ: ויש בפנינו פעילות מאוד גדולה ברמה ארצית שאני מניחה שבמושב הבא כבר נוכל לדבר על תוצרים - - -

יהודה גליק: בכל האתרים האלה מפורסמים מספרי טלפונים אז מספרי טלפונים שמפורסמים בכל האתרים האלה הם כן נחסמים?

שרית פרץ: אנחנו יכולים.

עליזה לביא: אפשר, כן, הם יכולים לחסום.

שרית פרץ: בגלל זה אני אומרת שזה יותר קל, כי להתמודד עם החוק הזה זה הרבה יותר קל מהתיקים שהיינו צריכים לבנות כמשטרה.

שרית פרץ: זה מאוד מאוד טכני, מאוד מאוד קשה להתמודד עם הנושא הזה של חוק הגבלת אתרים, הוא הרבה יותר מורכב מחוק חסימת טלפון.

יהודה גליק: בגלל זה אני שואל, חוק הטלפונים אתם כן מיישמים אותם מיידית דרך האתרים?

שרית פרץ: אז החוק נחקק ממש לאחרונה, צריך גם להבין, וחשוב לדעת שבמשטרה זה לא עובד בשיטה שנחקק חוק ואנחנו רצים לפעול.

שרית פרץ: יש הנחיות שאנחנו צריכים לבנות, אנחנו רוצים לעבוד כחוק.

שרית פרץ: אנחנו לא רוצים לרצות אף אחד, אנחנו רוצים לעבוד בצורה מסודרת, מאורגנת, בצורה של נהלים.

שרית פרץ: בסופו של דבר גם אנחנו ארגון מאוד מאוד גדול, יש משהו שצריך לעבוד באופן גורף על כל המחוזות, עליו, כולם צריכים לעבוד בצורה אחידה ובסופו של דבר לעבוד בקנה אחד עם החוק.

שרית פרץ: זה תהליך, נכון שזה לוקח זמן, אני יודעת שזה לא לשביעות רצון כל היושבים כאן - - -

עליזה לביא: לא, אבל דווקא ברשותך בהקשר הזה, אני חושבת שמה שמיוחד בחוקים הללו זה שהם צמחו כאן בשולחן הזה.

עליזה לביא: הם צמחו כאן.

עליזה לביא: כלומר, אנחנו שמענו פה את אנשי השטח של המשטרה, היו פה חמשה, לא זוכרת מי היה בדיון, שישבו פה חמשה חברה שלכם ואמרו, אין לנו כלים.

עליזה לביא: אין לנו כלים.

עליזה לביא: וכל החוקים שהזכרת עכשיו הם לא בכדי קורים פה בשנתיים האחרונות.

עליזה לביא: כי השיתוף פעולה זה גם עם ארגוני השטח, גם עם המחוקק, גם איתכם, גם להקשיב.

עליזה לביא: זה בעצם שיתופי פעולה שיוצאים מהחדר הזה והיישום שלהם.

עליזה לביא: לכן אנחנו באים ואומרים, זה לא שחלילה אנחנו מבקרים, במקרה הזה אני כן חושבת שנעשית פה עבודה מצוינת.

עליזה לביא: וגם אני שוב רוצה לחזור ולהודות לשר לביטחון פנים שגם כשאין חקיקה בנושא החשפנות למשל הוא אומר את האמירות וקובע את הכיוון של ספינת הדגל.

עליזה לביא: ופה זה באמת סוג של שיתוף פעולה.

עליזה לביא: וחבר הכנסת, יהודה גליק, לא בירכתי אותך כשנכנסת, אבל מכתב שאתה הבאת כאן לגבי אותם כרטיסי ביקור, ואנחנו תיכף נטפל בזה בוועדה, שעיריית תל אביב יושבת פה לפני כמה חודשים ואני נפגשת עם ראש העיר והוא אומר, אנחנו לוקחים את זה, וכרטיסי ביקור זה התפקיד שלנו ואנחנו נטפל בזה.

עליזה לביא: ותשובה רשמית של מנהלת שירות פניות הציבור של עיריית תל אביב שהם לא יכולים לאכוף את החוק הזה אז אנחנו פה חוברים יחד.

עליזה לביא: כי איך יכול להיות שפה אומרים לנו X ואנחנו שומעים Y. אז אנחנו גם את זה נבדוק, ותודה לך חבר הכנסת יהודה גליק על הדברים שאתה הבאת.

עליזה לביא: אבל זאת דוגמה.

עליזה לביא: כי יש חוק ויש הבטחה של הרמה המוניציפאלית, של עיריית תל אביב להתמודד עם הנושא של כרטיסים ובסופו של דבר תשובה כל כך עלובה.

עליזה לביא: אז גם כאן במקרה הזה אנחנו שומעים, הבנו, עשינו, קידמנו חוק, זאת תשובה שנענית, תמהה אני.

שרית פרץ: גם כרטיסי הביקור ייכנסו כחלק מהפעילות כי גם שם יש את הפרסום.

שרית פרץ: אני חייבת לומר שגם שם צריך להבין שיש בעייתיות גם עם כרטיסי הביקור, הם מתחכמים, מפרסמים בצורה שונה, אנחנו נצטרך - - -

יהודה גליק: כן, אבל הם מפרסמים מספר טלפון.

יהודה גליק: ברגע שהם מפרסמים מספר טלפון - - -

עליזה לביא: אפשר לחסום.

שרית פרץ: נכון.

שרית פרץ: יש איזושהי פעילות שצריך לעשות כדי להוכיח ש- - -

יהודה גליק: מתקשרים, מחייגים, בודקים שזה - - -

שרית פרץ: אין בעיה, המשטרה יודעת לעשות את העבודה - - -

יהודה גליק: זה ממש פשוט, אני מלמד - - - מכשיר כזה שאפילו אזרח כמוני עם איי קיו כמו שלי יכול לחייג את המספר שכתוב שם ובודק האם זה באמת משהו אמיתי - - -

שרית פרץ: שום דבר לא מסובך, אנחנו על זה, מה שנקרא.

שרית פרץ: אני שוב אומרת שבמושב הרבה אני מניחה שנוכל לבוא עם תוצרים ולדבר על מה עשינו עד.

נעמה ריבלין: נקודתית על כרטיסי הביקור – כמה יחידות המשטרה המקומיות מודעות לזה, השבוע קיבלתי פנייה מאזרחית מאוד מוטרדת מפתח תקווה.

נעמה ריבלין: אגב, פתח תקווה היא זירת זנות עכשיו מאוד מאוד ידועה, אז כרטיסי הביקור מפוזרים שם בכל מקום.

נעמה ריבלין: הפניתי אותה להתלונן ביחידת המשטרה, יש לי את התלונה שלה, היא שלחה לי את התלונה.

נעמה ריבלין: עד כמה המשטרה המקומית יודעת מה לעשות עם תלונה על כרטיסי ביקור.

שרית פרץ: קודם כל משטרה פועלת לאכיפת חוקים, הם אמורים לדעת מה לעשות.

שרית פרץ: אני יכולה לומר שזה התפקיד שלי אגב.

שרית פרץ: ובדיוק במקום הזה אני הגורם המנחה, המקצועי לסייע ולעזור ולהכווין בדיוק איך להתמודד עם זה.

שרית פרץ: אני אשמח אחר כך לקבל את מספר התיק ואני גם אפעל בעניין.

שרית פרץ: אבל אשמח גם להבא לקבל ממך ישירות אירועים כאלה.

שרית פרץ: אני עובדת בשיתוף פעולה מלא עם שאר ארגוני הסיוע ואני חושבת שזו דרך מאוד נכונה שבאמת ממנפת פעילות משטרתית בכל היחידות.

שרית פרץ: תעבירי לי את מספר התיק אנחנו נטפל בזה.

נעמה ריבלין: אני אשמח.

נעמה ריבלין: האמת שבכוונה רציתי לדעת איך גם השטח פועל כי זה בהחלט משהו שהפניתי אותה בכוונה דווקא כדי שיהיו תלונות בתחנות המשטרה.

נעמה ריבלין: זה לא יתכן שאנחנו כל הזמן רק מלמעלה והשוטרים שאמורים לאכוף - - - אז אמרתי לה, תפני, תגישי תלונה, תעשי מה שצריך, והאמת אזרחית מוטרדת.

נעמה ריבלין: ואני שוב אומרת, פתח תקווה זירת זנות, כרטיסי ביקור שם זה עבר מתל אביב לפתח תקווה.

עליזה לביא: אנחנו יודעים את זה.

עליזה לביא: גם לראשון וגם לאזור אז - - -

נעמה ריבלין: אז כרטיסי הביקור עכשיו גם מדרכות פתח תקווה - - -

עליזה לביא: אני אהיה עכשיו השוטרת הרעה, יש לנו פה בעיית לו"ז כי סוגרים לנו את הדיון ב-11:00.

עליזה לביא: אז המשרד לביטחון פנים, אנחנו נעבור אליכם בבקשה.

בוסנה מהרט דסה: מדברים פה על שילוב כוחות, הידוק החגורה של כלל הגורמים הרלוונטיים שמטפלים בכל הנושא הזה של זנות, ואני רוצה להוסיף בהקשר של זה - - - שגובש לאחרונה עם כלל המשרדים שיש להם נגיעה לנושא, מתווה, נוהל בין משרדי להפעלת שולחנות עגולים.

בוסנה מהרט דסה: המטרה זה לקיים היוועצות רב מקצועית - - -

עליזה לביא: מי השותפים של השולחן העגול?

בוסנה מהרט דסה: משטרת ישראל, משרד העבודה והרווחה, פרקליטות המדינה, כמובן מערך לאומי להגנת ילדים ונוער ברשת.

בוסנה מהרט דסה: בהמשך יש כוונה לשלב גם גורמי חינוך ואולי גם בריאות.

בוסנה מהרט דסה: מדובר למעשה בהיוועצות רב מקצועית, מערכתית, כאשר הכוונה היא ללמוד על היקף התופעה ברמה כללית וגם לתת פתרונות למקרים פרטניים.

בוסנה מהרט דסה: תמיד דיברנו בעיקר בדיונים הקודמים על זה שיש פער בין מה שידוע לגורמים במדינה לבין מה שיודעים גורמי השטח.

בוסנה מהרט דסה: ואנחנו בעצם כרגע באים לשלב את הכוחות וגם מבחינת איגום ידע ואיגום של כל הכלים שיש למדינה בלהתמודד עם התופעה הזאת.

בוסנה מהרט דסה: במהלך חודש הבא מתוכנן במשרד לביטחון הפנים בתיאום עם היחידה לקיום המאבק בסחר בבני אדם במשרד המשפטים יום אוריינטציה.

בוסנה מהרט דסה: ישתתפו שם גורמים רלוונטיים, הן ברמה של שטח והן ברמה של מטה - - -

עליזה לביא: והארגונים האזרחיים מוזמנים?

בוסנה מהרט דסה: דינה פה?

עליזה לביא: לא.

בוסנה מהרט דסה: דינה הייתה פה.

בוסנה מהרט דסה: עמותת על"ם אני יודעת שכן, לגבי שאר הגורמים אני לא יודעת - - -

עליזה לביא: אז אנחנו נבדוק את זה.

עליזה לביא: תבדקי את זה אריאלה ואני מבקשת להזמין את - - -

בוסנה מהרט דסה: המטרה של יום האוריינטציה - - -

עליזה לביא: מטה, קיבלתם הזמנה לזה?

ניצן כהנא: אנחנו לא.

בוסנה מהרט דסה: על על"ם אני יודעת.

בוסנה מהרט דסה: כשדינה תגיע אפשר לשאול אותה את השאלה הזאת וגם אפשר לבדוק את זה אחרי הדיון.

עליזה לביא: בסדר, אנחנו נבדוק את זה.

בוסנה מהרט דסה: המטרה של יום אוריינטציה זה לחשוף את המתווה, לחשוף את הפעילות העתידית שמתוכננת.

בוסנה מהרט דסה: וגם, כמובן, לתת דגשים, מענה לשאלות וכן לבנות איזושהי תכנית עבודה לפחות ראשונית ובסיסית.

עליזה לביא: תודה רבה.

עליזה לביא: מאור, לא שכחתי אתכם אבל אני פונה וככל שיישאר הזמן אני אתן לכם גם קצת.

עליזה לביא: אז כמו שאמרתי, לפני שנה נפגשנו במשרדי פייסבוק בעקבות הפניות שלנו כדי להסיר קמפיינים נגד הזנות בפייסבוק ומנגד עמודי פייסבוק שמפרסמים שירותי זנות שביקשנו להסיר אותם.

עליזה לביא: ומאז אנחנו נמצאים בקשר הדוק ויציב.

עליזה לביא: שיתוף פעולה של הארגונים, שלנו, באופן קבוע מול פייסבוק.

עליזה לביא: העמודים שמשמשים כפלטפורמה לפרסום זנות, דירות דיסקרטיות, ואתם מסירים אותם.

עליזה לביא: נמצאת איתנו ג'ורדנה, כמובן, אבל גם אורחת מיוחדת, אגוסטינה דייויס שהיא ראש מדיניות בטיחות בפייסבוק, Global head of safety.

עליזה לביא: (אומרת דברים בשפה האנגלית להלן התרגום החופשי) קודם כל ברוכה הבאה, אנחנו מעריכים את זה שאת כאן איתנו בבוקר הזה.

עליזה לביא: תודה לך ג'ורדנה על העבודה המשותפת.

עליזה לביא: למעשה הבנו שזאת הפעם הראשונה שהבקשה הזאת מגיעה מפרלמנט ואחרי בקשתנו שמעתי שחשבתם על זה ולקחתם את זה יותר אז היינו רוצים לשמוע אותך וללמוד ממך וכל ה- - - אז בבקשה.

אוגוסטינה דיוויס: (אומרת דברים בשפה האנגלית להלן התרגום החופשי) ראשית תודה רבה על שהזמנתם אותי לדיון הזה.

אוגוסטינה דיוויס: זאת הפעם הראשונה שלי בכנסת.

אוגוסטינה דיוויס: זאת לא הפעם הראשונה שלי בישראל, הפעם האחרונה שהייתי כאן הייתה בשביל הבת מצווה של הבת שלי.

אוגוסטינה דיוויס: אבל אני חייבת להודות שצילמתי תמונה בחוץ כדי לשלוח לאבא שלי.

אוגוסטינה דיוויס: אז תודה.

אוגוסטינה דיוויס: אני רוצה גם להודות לכם על העבודה המשותפת עם פייסבוק ולארגונים בחדר שעובדים עם פייסבוק כל כך מקרוב.

אוגוסטינה דיוויס: בדיוק כפי שהמשטרה וארגונים אחרים שפועלים נגד סוגים כאלה של אתרים ניצבים מול אתגרים כך גם פייסבוק ניצבת מול אתגרים דומים.

אוגוסטינה דיוויס: העזרה שלכם והמידע שאתם נותנים לנו מאוד מסייעים לנו מאוד בעבודתנו.

אוגוסטינה דיוויס: אנחנו מומחים ביצירת פלטפורמה לחבר בין אנשים, אבל אנחנו לא בהכרח מומחים בכל הדברים שאנחנו רואים שקורים בפלטפורמה הזאת בין אם זה התאבדות או זנות, ועבודה עם מומחים כמו האנשים שיושבים בחדר עושה את כל ההבדל בעולם.

אוגוסטינה דיוויס: אני אתן דוגמה ספציפית קודם.

אוגוסטינה דיוויס: אנחנו לא מתירים את הסחר של אנשים בפלטפורמה, ובייחוד אנחנו עובדים מאוד קשה בנושא של סחר בילדים, אנחנו נדבר על זה בעוד רגע.

אוגוסטינה דיוויס: אבל אחד מהאתגרים הוא, כמו תמיד, שהאתרים האלה ינסו להסתיר את ההתנהגות שלהם כך שהם פועלים בדיוק לפי מה שמקובל, או לא מייצגים בדיוק את מה שהם עושים ואז הם נשארים שם.

אוגוסטינה דיוויס: אבל עם העזרה שלכם ושל הארגונים שנמצאים בחדר אנחנו יכולים לאתר אתרים שמפרסמים בפלטפורמה שלנו ולהסיר אותם.

אוגוסטינה דיוויס: אז בעזרת המידע שאנחנו מקבלים מארגונים חיצוניים אנחנו יכולים להבין שהדף הזה הוא דף זנות שלא תמיד נראה כך אם מסתכלים עליו באופן בישיר.

אוגוסטינה דיוויס: אז תודה רבה לכם.

אוגוסטינה דיוויס: ואני יודעת שהסרנו דפים מסוימים - - - כאן בישראל.

אוגוסטינה דיוויס: אני חושבת שיש דרכים נוספות שבהן אנחנו עובדים עם ארגונים חיצוניים שאשמח לשתף ובתקווה להזמין אנשים כאן - - -

יהודה גליק: הציבור יודע איך להביא לתשומת הלב שלכם כאשר הם נתקלים בדף שקשור לזנות?

אוגוסטינה דיוויס: כן.

אוגוסטינה דיוויס: אתה יכול לדווח על דף שקשור לזנות בכל מקום באתר שלנו, עשינו את זה כך שיהיה מאוד פשוט לעשות את זה.

אוגוסטינה דיוויס: ואפילו אם זה מדווח בצורה שגויה אנחנו מסתכלים על כל הסיבות שבגינן יכול להיות שמופרית המדיניות שלנו במטרה להוריד אותו.

יהודה גליק: האם זנות מוזכרת ספציפית כמשהו ש- - -

אוגוסטינה דיוויס: זה מופיע בסטנדרטים - - - שלנו שהם זמינים לציבור, כן.

אוגוסטינה דיוויס: כשאתה מדווח אנחנו לא בהכרח רושמים כל דרך אפשרית שבה הפרת אותם - - - יש לנו גם מרכז עזרה בו יש טופס מיוחד על מנת לדווח על זה.

אוגוסטינה דיוויס: אז כן, בקצרה.

אוגוסטינה דיוויס: בקשר לדרכים היעילות ביותר שבהן יהיה אפשר לעזור לנו – אחד מהדברים שאנחנו כן עושים הוא שכאשר מישהו רוצה לשתף קישור לדף שהוא מחוץ לאתר שלנו, אנחנו יכולים לעשות משהו שנקרא Black holing לקישור הזה.

אוגוסטינה דיוויס: אם שיתפו את הקישור הזה איתנו, אם מישהו ניסה לשתף אותו בפלטפורמה שלנו ואתה מנסה להקליק עליו אתה לא יכול להגיע לאתר הזה.

אוגוסטינה דיוויס: אז במידה ואתם יודעים על אתרים שהם מחוץ לפייסבוק ואנשים מעלים קישורים להם, אם תוכלו לשלוח לנו את הקישורים האלה נוכל לעשות את הפעולה הזאת.

אוגוסטינה דיוויס: זאת תהיה דרך נוספת שבה נוכל לעבוד ביחד.

אוגוסטינה דיוויס: בנוסף יש לנו גם ערוץ מיוחד, שאני חושבת שג'ורדנה דיברה איתכם לגביו, שבו ארגונים מהימנים יכולים לדווח לנו ספציפית ולספק מידע נוסף שלא ניתן לספק דרך ערוץ הדיווח הרגיל שלנו.

אוגוסטינה דיוויס: ואנחנו נעלה ארגונים מהימנים לערוץ הזה לעבוד איתנו.

אוגוסטינה דיוויס: זה מאוד חיוני לנו, ולכן אני רוצה להזמין את הארגונים להצטרף לפלטפורמה - - -

יהודה גליק: אתם מכירים את זה?

ניצן כהנא: יש לנו תקשורת מצוינת עם הפייסבוק.

עליזה לביא: האם את יכולה לומר לנו כמה דפים הסרתם?

אוגוסטינה דיוויס: אני לא יודעת את המספר המדויק אבל אני אוכל לבדוק את זה.

אוגוסטינה דיוויס: כשמדברים על מיליארדי פיסות של תוכן שמשתפים בפלטפורמה זה מיליארדים, זה לא מיליארדים שהסרנו, אבל זה מיליונים של דברים שאנחנו מורידים מדיי יום.

אוגוסטינה דיוויס: אחד הדברים שעשינו לאחרונה שסיפקנו שקיפות נוספת לגבי מה שאנחנו מסירים מהפלטפורמה.

אוגוסטינה דיוויס: אני חושבת שעשינו שלושה או ארבעה אזורים שונים שבהם ממש פרסמנו את המספרים.

אוגוסטינה דיוויס: בחצי השני של השנה הזאת נפרסם סט מספרים חדש שיפרסם גם את הסט הישן, הקטגוריות הישנות, נוסיף לקטגוריות ניצול ילדים.

אוגוסטינה דיוויס: אז אתם תוכלו לראות כמה אנחנו דפים אנחנו מסירים שקשורים לניצול ילדים בפלטפורמה שלנו.

אוגוסטינה דיוויס: זה אתגר בשבילנו כי אתם יכולים לדמיין לעצמכם שכשאנשים מדווחים אנחנו יכולים להסיר אבל לעתים קרובות הדברים שמדווחים לנו כוללים שש או שבע או שמונה הפרות שהן חלק מהשימוש בפלטפורמה שלנו.

אוגוסטינה דיוויס: אז אנחנו עובדים על יצירת מערכת שתייצר חלוקה לקטגוריות, שתהיה נכונה, שיהיה אפשר לעקוב אחריה, שיהיה לאנשים בייסליין להשוות אליו איפה אנחנו ואיפה היינו.

אוגוסטינה דיוויס: ואנחנו עושים את זה במשך הזמן אז תראו בקרוב מה שנגיד בנושא ניצול ילדים ומה שנסיר.

אוגוסטינה דיוויס: מה שלצערי, הרבה מניצול ילדים קשור לסחר בילדים וקטינים.

אוגוסטינה דיוויס: אני חושבת שאחד הדברים שאני שומעת כאן היום שזה אתגר בשביל כולם, כוחות הביטחון, הממשלה ופייסבוק גם כן, שלא משנה מה נעשה, אנחנו רודפים אחר האנשים שמעורבים בסוג כזה של התנהגות רעה ממקום אחד לאחר, בתקווה לפינה הקטנה בעולם אם נעשה את עבודתנו נאמנה.

אוגוסטינה דיוויס: אחד מהדברים שאנחנו מאוד ממוקדים עליו הוא שימוש בטכנולוגיה על מנת לפתור את הבעיה הזאת.

אוגוסטינה דיוויס: אז כפי שאתם כבר בטח יודעים אנחנו משתמשים בטכנולוגיות הנקראות:

אוגוסטינה דיוויס: Photo DNA, Pohto matching, אם אנחנו יודעים על ניצול ילדים שמדווח בפלטפורמה שלנו אנחנו יוצרים - - - הדרך הטובה ביותר לתאר את זה זה סוג של טביעת אצבע דיגיטלית, זה למעשה טביעת אצבע חדשה לתמונה הזאת, וגם וידאו.

אוגוסטינה דיוויס: אנחנו שמים את זה במאגר נתונים, אם מישהו מנסה לשתף את התמונה הזאת או הוידאו שוב בפלטפורמה שלנו זה יהיה - - - השיתוף.

אוגוסטינה דיוויס: אנחנו עושים את זה בהקשר של ניצול ילדים, אנחנו עושים את זה גם בהקשר של חשיפת תמונות אינטמיות של נשים על הפלטפורמה שלנו.

אוגוסטינה דיוויס: זאת תקוותנו שנוכל להעלות את השימוש בטכנולוגיה בסוג כזה של מקרים.

אוגוסטינה דיוויס: אז - - - משתמשים הרבה ב- Machine learning ובינה מלאכותית על מנת לאתר חשבונות מזויפים.

אוגוסטינה דיוויס: כי אחד מהדברים שאנחנו יודעים זה שיש סבירות של פי שמונה שחשבונות מזויפים יעשו שימוש לרעה בפלטפורמה שלנו.

אוגוסטינה דיוויס: אנחנו משתמשים בטכנולוגיות לזהות את החשבונות המזויפים ולהוריד אותם.

אוגוסטינה דיוויס: ולמעשה בדוחות השקיפות שלנו, אני חייבת להגיד את המספר הזה כי אני יודעת שאנחנו מוקלטים ולכן אני אבדוק שזה מדויק, אבל זה יותר מ-500 מיליון חשבונות בין ינואר השנה ומרץ שהורדנו בשניות שהועלו לפלטפורמה.

אוגוסטינה דיוויס: זה המקום שבו הטכנולוגיה יכולה להוות שחקן מרכזי, המסווגים שלנו הם שחקנים מרכזיים - - -

עליזה לביא: בשנה אחת, המספרים האלה הם בשנה אחת.

יהודה גליק: פחות מחמישה חודשים.

אוגוסטינה דיוויס: כן.

אוגוסטינה דיוויס: ינואר עד מרץ.

אוגוסטינה דיוויס: שלושה חודשים.

עליזה לביא: וואו.

יהודה גליק: - - - להבין את המספרים האלה - - -

אוגוסטינה דיוויס: כן, זה כל כך גדול שכמעט קשה לתפוש את זה.

אוגוסטינה דיוויס: אז אלה הדרכים שבהן אנחנו מנסים להשתמש בטכנולוגיה.

אוגוסטינה דיוויס: וזה המקום, למעשה, ששוב, הרבה מידע מארגונים חיצוניים מאוד מסייע.

אוגוסטינה דיוויס: אחד מהדברים שאנחנו רואים בסחר, לא רק בנושא של דפי הזנות, אבל בניסיונות של פרטים - - - את ההעברות האלה בפלטפורמה שלנו.

אוגוסטינה דיוויס: אנשים משתמשים בדברים כמו אימוג'י שהם סוג של - - -כך שקשה לנו להבין.

אוגוסטינה דיוויס: שש אימוג'ים שונים בשורה אחת הם בעלי משמעות כלשהי - - -

עליזה לביא: שפה נוספת - - -

אוגוסטינה דיוויס: בדיוק.

עליזה לביא: עם האימוג'ים?

אוגוסטינה דיוויס: כן, עם אימוג'ים.

עליזה לביא: אתם מבינים את זה?

קריאה: לא.

עליזה לביא: אולי נעשה חוק נגד - - -

יהודה גליק: זאת שפה סודית.

אוגוסטינה דיוויס: כן, זה לגמרי מדויק.

אוגוסטינה דיוויס: זה לא רק lol ו- - -

עליזה לביא: יש בעצם שפה שדרך האימוג'ים נגיד יש ששה כאלה זה אומר- - -

יהודה גליק: זה קודים כאלה.

עליזה לביא: שאז הם בעצם לא יכולים לבוא ולטרגט את זה כי זה בעצם שפה שמובנית כנראה על ידי ה- - -

אוגוסטינה דיוויס: אחד מהדברים כשעובדים עם ארגונים, במיוחד ארגונים שעובדים עם הקורבנות של סחר, הם בדרך כלל יודעים מה האימוג'ים האלה אומרים.

אוגוסטינה דיוויס: אז ביקשנו מהם לספק לנו את האינפורמציה הזאת כי זה מסייע לנו לפתח טכנולוגיה שבעזרתה נוכל לסייע מה קורה בפלטפורמה, להעלות את זה לפני השטח ואז להסיר את זה.

אוגוסטינה דיוויס: אז אלה כמה מהדרכים בהן אנחנו עובדים עם ארגונים.

אוגוסטינה דיוויס: אחד מהדברים שעשינו לאחרונה, וזה היה למעשה חוצה את התעשייה אז גוגל השתתפה וגם טוויטר וחברות נוספות.

אוגוסטינה דיוויס: אירחנו אירוע בנושא ביטחון ילדים, עשינו את זה שלוש שנים ברצף, הבאנו מהנדסים מכל החברות השונות, הבאנו ארגונים לא ממשלתיים שממוקדים בנושאים שונים הקשורים לביטחון ילדים.

אוגוסטינה דיוויס: השנה התמקדנו בסחר.

אוגוסטינה דיוויס: אז היו לנו - - - והמרכז הלאומי לניצול ילדים וילדים נעדרים בארצות הברית, איקמיק, - - - , הם הגיעו אלינו והם - - - על טכנולוגיות שיעזרו להם לבצע את עבודתם, האם אתם יכולים לבנות את זה.

אוגוסטינה דיוויס: צוותים שונים של מהנדסים במשך 48 שעות עבדו לפתח סוגים שונים של אב טיפוס.

אוגוסטינה דיוויס: אחד מהאב טיפוס המעניינים היה כזה שלוקח מידע על תבניות של סוחרים באינטרנט והוא מסוגל להתחיל לזהות אותן.

אוגוסטינה דיוויס: אז כשהם זזים ממקום אחד, מאתר אחד לאחר, אנחנו יכולים להתחיל לראות מה הן התבניות שלהם.

אוגוסטינה דיוויס: אז הארגונים יכולים לפעול כדי למצוא קורבנות ולסייע להם.

אוגוסטינה דיוויס: אז אלה חלק מהטכנולוגיות שאנחנו עובדים לפתח.

אוגוסטינה דיוויס: הדבר שאני לא יכולה להדגיש מספיק זה שאנחנו חייבים להשתמש בגישה מולטי דיסציפלינארית.

אוגוסטינה דיוויס: אנחנו חייבים שתהיה לנו טכנולוגיה, אנחנו חייבים שתהיה לנו - - -, אנחנו חייבים שתהיה לנו את הכנסת על מנת שנוכל לעבוד ביחד לפתור את הנושאים האלה כי הם אופליין ממש כפי שהם אונליין והם לא נעלמים.

עליזה לביא: תודה רבה רבה.

עליזה לביא: נועה, גוגל, גם איתכם נפגשנו.

עליזה לביא: ואני חייבת לחזור ולומר על הפתיחות ועל ההבנה ועל הרצון הטוב ושיתוף הפעולה.

עליזה לביא: ובואי, אולי, תשתפי אותנו במחשבות שלכם.

נועה אלפנט לפלר: תודה לך עליזה.

נועה אלפנט לפלר: בקצרה –אני באמת מוקירה אתכן על העבודה שלכן ובלי קשר לגוגל ואני יכולה לדמיין כמה זה מתסכל ותודה על זה.

נועה אלפנט לפלר: נפגשנו כי אני חושבת שיש, כמו שאמרת, קודם כל יש רצון ויש רצון ללמוד ולהקשיב ומכאן לקחת את זה למקומות שנעבור את המסע הזה ביחד בין אם במוצרים שקשורים לתוצאות חיפוש אורגניות או לפרסום או לסרטונים ביוטיוב, וזה בצד של המוצרים.

נועה אלפנט לפלר: אני מסכימה מאוד עם הקולגה שלי מפייסבוק, אנחנו זקוקים לכם כדי ללמוד על הבעיה ואז לחשוב ביחד או לחשוב בתוך הארגון על פתרונות, ולכן אנחנו כאן עדיין בשלב הלמידה, ורצון בהחלט יש.

נועה אלפנט לפלר: אני מאמינה שגם, בוודאי לא נוכל למגר את התופעה, אבל כל פתרון יכול לקדם אותנו למטרה הזו שבעיניי ברור שהיא מטרה משותפת.

נועה אלפנט לפלר: בצד השני, לצד מדיניות המוצרים והתוצאות, יש הרבה מה לעשות כדי לעזור לכם לעשות עבודה יעילה יותר בקידום המסרים, בשימוש בכלים קיימים.

נועה אלפנט לפלר: וכאן אנחנו עובדים ביחד ואנחנו מקווים שבתקופה הקרובה נעשה הדרכה עם הצוות הרלוונטי מחו"ל, גם ללמד איך לשפר את המיקום בתוצאות החיפוש כך שתכנים שרוצים לקדם, תכנים חינוכיים, תכנים הסברתיים יופיעו באופן אורגני במקום יותר בולט.

נועה אלפנט לפלר: וגם לעשות שימוש בכלים שיש לגוגל לעמותות, ויש כאן לא מעט עמותות בתחום הזה כדי באמצעות חיפוש ממומן לקדם את המסרים הרצויים.

נועה אלפנט לפלר: אז הצד הזה של שימוש פוזיטיבי בכלים אנחנו נתאם בקרוב הדרכה כזו עם הצוות הרלוונטי בחו"ל ובצד היותר מתגונן, נניח, של שיפור הכלים הקיימים אנחנו כאן כדי ללמוד ולשמוע ואנחנו רואים בכם שותפים חשובים מאוד לדרך.

עליזה לביא: תודה.

עליזה לביא: אני רק אשתף אתכם שאנחנו נדה

עליזה לביא: מנו תוך כדי חיפוש שישבנו שם לראות מודעות ממומנות בגוגל לקידום זנות.

עליזה לביא: ראינו את זה במו עינינו כשישבנו ועשינו את הקייס סטדי.

עליזה לביא: כלומר, כשאנחנו מדברים כאן, אני לא אומרת את זה בשיפוט ולא בביקורתיות, אלא רק בחוסר ידע, אפרופו כל הזמן כשאנחנו מדברים על איך משתמשים, אם היא דיברה עכשיו על אימוג'ים אנחנו מדברים על כך שחברת אינטרנט בעצם נהנית כי היא מקבלת כסף על - - - זה נובע גם מחוסר מודעות, וכאן אני באמת רוצה להזמין את כל העמותות, השותפים, הארגונים, לאותה סדנא שגוגל יארגנו כדי גם שאנחנו גם נלמד וניחשף אבל גם נוכל להביא בפניכם את דף המשימות הרבה יותר טוב ויותר מדויק.

עליזה לביא: אז באמת תודה בעניין הזה ובהקשר הזה.

עליזה לביא: אגב בסדנא הזאת אני לא מוזמנת כי לח"כים אסור להיות - - -

נועה אלפנט לפלר: אסור ללמוד?

עליזה לביא: זה מה שאמרתם, שזה לארגונים.

עליזה לביא: אולי הצוות שלי, אני אשמח שיבואו - - -

נועה אלפנט לפלר: לא, הכלים מיועדים לעמותות אבל לח"כים מותר להשתתף.

עליזה לביא: אה מותר להשתתף?

נועה אלפנט לפלר: בשמחה אפילו.

עליזה לביא: אוקיי, בסדר גמור.

עליזה לביא: ארגוני השטח, בבקשה, נעמה וניצן, כן.

ניצן כהנא: קודם כל מאוד חשוב לי לברך את פייסבוק ואת ההתחלה עם גוגל, השיתוף פעולה הזה הוא מקצר תהליכים, הוא משנה דרך.

ניצן כהנא: מה שעברנו עם פייסבוק בשנה האחרונה הוא לא פחות מתקדימי.

ניצן כהנא: אפשר לראות את פייסבוק לפני שהתחיל שיתוף הפעולה ואחרי מבחינת מה שפעם היו קבוצות נערות ליווי שוות בחיפה, אין היום.

ניצן כהנא: וכשיש זה מטופל נורא מהר, אז תודה רבה ואנחנו מקוות באמת להמשיך את השיתוף הזה גם עם גוגל.

עליזה לביא: אז רק אני אעצור רגע ואני אכריז שעד עכשיו המשרד שלי טיפל בפניות וריכזנו אותן.

עליזה לביא: גם על פי בקשת פייסבוק וגם זה נכון שיהיה כך אנחנו מעבירים את המנדט אליכם, אל המטה, והפניות מהארגונים ייעשו אליכם ואתם תעבדו מול פייסבוק.

ניצן כהנא: לכבוד הוא לי.

ניצן כהנא: אני כן חייבת להעיר כמה הערות שנאמרו פה קודם על ידי נציגי המשטרה, בעיקר לעניין אתרי האינטרנט.

ניצן כהנא: דיברנו שוב ושוב על 670 האתרים והסבירה שרית, וגם בדיון קודם באמת, שחלק מהאתרים לא נכנסו למספר של ה-38 כי חלקם נמצאים בחו"ל.

ניצן כהנא: כשהתעקשנו כל כך להכניס את הזנות לחוק של חסימת גישה או הגבלת הגישה, של ההסרה או הגבלה, רצינו שם כלי שיעבוד על הסיפור הזה, ידענו שיש אתרים בחו"ל ותוך כדי חקיקה, דיונים ארוכים בוועדה חוקה, באמת דובר על זה שיש אתרים שלא נמצאים בארץ, מגבילים את הגישה אליהם.

ניצן כהנא: ודיברת היום על 12 אתרים שהוגבלה הגישה אליהם כי הם לא נמצאים בארץ.

ניצן כהנא: לכן אני לא מבינה איך זה יכול להיות שהסבר ללמה לא מוסרים מתוך 670 האתרים זה שהם לא נמצאים בישראל ונשמח לדעת אם אולי כן עושים עכשיו שקילה מחדש כן להכניס אותם לטיפול.

ניצן כהנא: עוד דבר מאוד חשוב על העניין של אתרים שרק חלק מהתוכן בהם הוא תוכן של זנות.

ניצן כהנא: זה מעלה שוב את החשיבות.

ניצן כהנא: רוב יושבות החדר היו לפני יומיים בדיון בוועדת חוקה, דיון נוסף על החוק של הסרת תוכן מרשת האינטרנט.

ניצן כהנא: זה שוב מעלה את החשיבות שאם כבר הבנו, הבינו פה בכנסת שיש חשיבות להסיר אתר שלם שמפרסם זנות ודאי שיש צורך בכלי, להוציא צו על חלק מתוכן של אתר שמפרסם זנות.

ניצן כהנא: מאוד מאוד חשוב לנו שזה יקבל מענה בתוך אותו חוק, אנחנו יודעים שזה בתהליכים מתקדמים, מאוד חשוב לנו להגיד את הדבר הזה פה שוב.

ניצן כהנא: לעניין חסימת קווי הטלפון ומורכבות של דברים – אני רוצה להזכיר שהחוק של הסרת אתרי האינטרנט נכנס לתוקף בספטמבר.

ניצן כהנא: עד שהוגשה הבקשה להסרת אותו אתר שאין לומר את שמו עלו מספר המשתמשים הרשומים בו מ-22,800 ל-25,782 - - -

עליזה לביא: בכמה זמן?

ניצן כהנא: מספטמבר עד לפני חודש וחצי.

ניצן כהנא: מדובר בעוד 3000 משתמשים רשומים.

ניצן כהנא: הנושא שאנחנו מתעסקים בו, ואני יודעת שכל יושבי השולחן יודעים את זה, הוא לא נושא שהוא באוויר ואנחנו מדברים עליו והוא כל כך אסתטי.

ניצן כהנא: קווי הטלפון האלה שצריכים להיחסם, האתרים האלה שצריכים לרדת, אנחנו מדברים על פגיעה ישירה באותן נשים שמתרחשת כל לילה בהם לא נחסמים הקווים.

ניצן כהנא: אנחנו לא מפקפקים בנכונות הרצונות שלכם לפעול בזה אבל צריך להזדרז.

ניצן כהנא: כי כל לילה כזה שהמספרים האלה ממשיכים להיות מפורסמים מול אלה שמגיעים לנצל את הנשים האלה.

ניצן כהנא: והכל פה כל כך נשמע - - - מנצלים את הנשים - - - יש פה מספיק נשים סביבנו שיכולות לספר מה המשמעות של הניצול הזה וזה שפה כבר יש כלי והמטה כתב את הצעת החוק של ניתוק קווי הטלפון בגלל הצורך שעלה מהמשטרה.

ניצן כהנא: אז הגיע הזמן להשתמש בו.

ניצן כהנא: עוד שתי הערות קצרות אחרונות.

ניצן כהנא: מערך המאור – זכינו לסיור ראשוני במערך ואני חייבת להגיד שכשיצאתי משם, ובדרך כלל אני פה זו שמגיעה עם הביקורת, יצאתי בתחושה שיכולה להגיע הגאולה.

ניצן כהנא: חד וחלק.

ניצן כהנא: מערך המאור הוא מערך שנראה מקצועי, רציני, שמגיע עם התקנים והנכונות האמיתית.

ניצן כהנא: אבל חייבים לזכור לנושא שלנו, ומאוד שמחתי לשמוע את הדברים שלך, ותודה עליהם, לעומת המון נושאים אחרים שהמאור מטפל בהם קו 105 לא יהיה רלוונטי כנראה לנושא של הזנות.

ניצן כהנא: כי על קטינות שמנוצלות לזנות לרוב האמהות לא ידעו להתקשר ולהגיד הבת שלי נוצלה לזנות.

ניצן כהנא: והקטינות האלה ודאי לא יהיו אלה שירימו את הטלפון ובטח לא הגברים האיומים שמנצלים אותן.

ניצן כהנא: אנחנו נשמח להמשיך את שיתוף הפעולה, וכאן עוד הערה – העברנו גם למאור אתרי אינטרנט גדולים בהם יש אפשרות, כתוב לא מנוצלות פה קטינות, הם גם לא מספקים שירותי מין, זה גם כתוב בגדול, אבל כשאישה מציעה את שירותיה היא יכולה לכתוב את הגיל שלה.

ניצן כהנא: ושם יש אפשרות גם להכניס גיל 16.

ניצן כהנא: חשוב לחזור לאתרים האלה לראות איך מטפלים בהם בהקדם.

ניצן כהנא: ובוודאי חשוב לזכור שבדיוק כמו שבני הנוער היום מתפתחים עם האפליקציות, הם כבר לא נמצאים ברשתות המסורתיות גם המאור צריכים להמשיך אחריהם לתוך המקומות האלה שבהם ראינו צריכת זנות מטורפת.

ניצן כהנא: תודה רבה.

עליזה לביא: תודה.

נוגה שילוח: אני מנהלת מרפאה ניידת לנשים בזנות.

נוגה שילוח: לגבי האינטרנט רציתי להגיד שמהניסיון שלי בנושא של אובדנות אני יודעת שאפשר להשתמש באינטרנט לא רק כל הזמן כאיזה קרב בלימה לסגירה אלא הייתי נורא רוצה לראות איזה פעילות אקטיבית שאם מישהו עושה חיפוש זנות, נערות ליווי, הוא יכול לקבל איזושהי תגובה אוטומטית שבעצם אומרת "האם אתה יודע שבחיפושך אחר אישה בזנות אתה פוגע בנשים" וכו' וכו'.

נוגה שילוח: וזאת יכולה להיות עבודה חינוכית, חשובה, משמעותית.

עליזה לביא: גוגל, זה רעיון מדהים.

נועה אלפנט לפלר: את זה אפשר לעשות באמצעות שימוש בכלי גוגל לעמותות שאתם תעבירו - - -

נוגה שילוח: אני באה מעולם העמותות ועשינו את זה בהקשר של אובדנות - - -

נועה אלפנט לפלר: אז זה יהיה במסגרת פרסום ממומן כזה שאתם תעשו, זה לא כלי, זה לא מסר שגוגל תשלח, אבל הפלטפורמה של פרסום לעמותות מאפשרת בדיוק את זה.

נוגה שילוח: וגם בהקשר הזה אם יהיה אפשר באמת להפנות לקווי החירום של סלעית, של המרפאות הניידות - - -

עליזה לביא: אז הנה, זה באמת חלק מהסדנא שאנחנו מבקשים - - -

נוגה שילוח: זה דבר אחד ובאמת אני יודעת שאפשר להשתמש באינטרנט לא רק כזירה שאנחנו כל הזמן בעצם מתגוננות בה.

נוגה שילוח: וזה דבר אחד - - -

עליזה לביא: זה כמו האזהרה על הקופסאות סיגריות, רק לתרגם את זה - - -

נוגה שילוח: ויודעים היום לאתר רק כשאנשים כבר חושבים על משהו.

נוגה שילוח: אז בטח אם מישהו יעשה חיפוש.

נוגה שילוח: זה דבר אחד.

נוגה שילוח: ולגבי המשטרה רק לספר שאני כבר שומעת מנשים איזה תדרוכים הן מקבלות לגבי הפרסומים ברשת, מה כן לכתוב, מה לא לכתוב.

נוגה שילוח: אנחנו נראה עלייה מאוד גדולה בשירותי עיסוי בקבוצה הקרובה.

נוגה שילוח: אנחנו עכשיו השבוע בדיוק מישהי הפיצה, עידית, אצלנו באיזה פורום פנימי איזה מודעה לעיסוי שאנחנו בעצמנו מתלבטות, זה זנות, לא זנות, התמונות הן זנות לחלוטין, זאת אומרת, את רואה אישה כמעט לא לבושה וגבר עירום אבל מדובר בשירותי עיסוי ואנחנו לא יודעות אם לדווח או לא.

נוגה שילוח: אפילו אנחנו כבר מתבלבלות.

נוגה שילוח: אז קצת נאמר פה שבאמת העבודה האינטרנטית היא חייבת להיות מגובה באיזה עבודה של בדיקת השטח במציאות.

נוגה שילוח: או להרים טלפון או ללכת לבדוק את המקומות האלה כי זה הולך להיות מאוד מוסתר ומבלבל.

עליזה לביא: תודה.

עליזה לביא: כן, נעמה.

נעמה ריבלין: אז אני דווקא כן רוצה להגיד שאנחנו, אפרופו מה שאמרתי קודם, אנחנו מנסים עכשיו להיות באמת כמה צעדים קדימה.

נעמה ריבלין: דיי ברור שהלחץ שקורה בעקבות פשיטות של המשטרה, בעקבות אפילו ההטרדות של המשטרה את הגברים צרכני הזנות, אנחנו רואים כל הזמן נדידה של דירות הזנות ואנחנו גם רואים תהליך של נשים שעובדות יותר עצמאית ואז אנחנו חוזרים שוב לזירת הזנות, לא שלא חשבנו שקודם היא לא זירה מאוד מאוד רצינית.

נעמה ריבלין: ואפרופו מה שאת ככה מדברת מגוגל, אנחנו כבר בתהליך של משרד פרסום לעשות איזשהו תהליך של הודעה ממונת שהדבר הראשון שיקפוץ, ואנחנו עושים עכשיו באמת בדיקה של כל מילות החיפוש הרלוונטיות כדי שאנחנו יודעים שגם נשים שנמצאות בזנות נכנסות לכל האתרים של סקס אדיר כדי לפרסם את עצמן, בעצם אפילו שהן יהיו במאגר הזה שם ויקלידו מילות חיפוש אנחנו נוכל להגיע עם הודעה ממונת של קו הסיוע של סלעית, ואנחנו נשמח כמובן שההודעה הזאת תהיה לא ממומנת כספית, למרות שזה - - -

עליזה לביא: בסדר, אבל זה באמת הדבר שאנחנו רוצים לייצר בעזרת תרומה לקהילה- - -

נעמה ריבלין: אבל אני כבר קיבלתי תשובה שאנחנו תכנית ממשלתית אז אנחנו צריכים לחשוב איך באמת לעקוף את העניין הזה כי אנחנו רוצים לפרסם את קו הסיוע.

נעמה ריבלין: קו הסיוע הוא סלעית ודרך זה הן יכולות, עדיין, רק לדבר ולחשוב איך לצאת ממעגל הזנות.

עליזה לביא: תאמיני לי שגם את זה נפתור לך.

נעמה ריבלין: אז אנחנו כבר שם ואני מקווה שעד הפגישה שנהיה כבר יהיו לנו אפילו תוצאות בשטח מה זה אומר.

עליזה לביא: יש פה תשובה מפייסבוק, בבקשה.

אוגוסטינה דיוויס: (אומרת דברים בשפה האנגלית, להלן התרגום החופשי) אני רוצה להשיב על הנקודה הזאת.

אוגוסטינה דיוויס: אנחנו בפייסבוק אם מישהו מחפש כיום של משהו שעשוי להיות אינדיקציה לחיפוש זנות אז קופץ מידע שאומר שזה מפר את המדיניות שלנו, שזה נגד החוק - - -

עליזה לביא: זה אוטומטי?

אוגוסטינה דיוויס: כן וגם מספק להם מידע.

אוגוסטינה דיוויס: האתגר, שאני בטוחה שגוגל יגידו שקיים, הוא שאנשים כשהם מחפשים מילה בודדת יכולות להיות סיבות רבות מדוע מישהו יחפש את המילה מסוימת הזאת.

אוגוסטינה דיוויס: הם אולי מחפשים מידע, הם אולי מחפשים דף זנות.

אוגוסטינה דיוויס: אז הניסיון להתאים בין המילים לבין המידע שמופיע יכול להיות מאתגר.

אוגוסטינה דיוויס: אבל אנחנו עושים את זה כיום בפייסבוק.

נעמה ריבלין: אז אולי גם בפייסבוק אנחנו יכולים לעשות משהו כזה - - -

אוגוסטינה דיוויס: בהחלט, נוכל לדבר לאחר מכן.

עליזה לביא: בסדר גמור, תודה.

עליזה לביא: קודם כל אני חייבת לומר שאנחנו מתקדמים.

עליזה לביא: צריך גם להגיד את הדברים הטובים ואת התודה.

עליזה לביא: אנחנו לא נמצאים במקום שהיינו בו לפני שנתיים וגם לא לפני שנה.

עליזה לביא: גם המודעות שהולכת וגדלה, גם החוקים שנחקקו ומופנמים.

עליזה לביא: אבל גם הרצון הטוב וההבנה שזה לא מישהו נגד מישהו או ארגונים חברתיים שבאים ואין שיתוף פעולה.

עליזה לביא: כן נוצר שיתוף פעולה, כן נוצרו יחסי אמון והבנה שכולנו חייבים לעבוד ביחד.

עליזה לביא: כן אני רוצה לברך את מערך מאור ואת הפוקוס שלו.

עליזה לביא: אני יודעת שהנושאים שלכם הם רבים אבל בהחלט במקום הזה של זנות וזנות קטינים יש הבנה עוטפת, ואני רוצה שרק ימשיך כך.

עליזה לביא: חלק מהתשובות שביקשנו לא הגיעו במלואן.

עליזה לביא: אני הייתי ממליצה ומבקשת לאחר הדיון מחר והתשובות שתתקבלנה או לא תתקבלנה, נבקש לקבל תשובה כתובה למסמך המפורט שהעברנו לפרקליטות כולל מספרים.

עליזה לביא: או שלא ידעת או שלא רציתם פה בחדר הזה - - - פשוט אני מבקשת תוך שבועיים לתת תשובה מלאה לוועדה למסמך המפורט.

עליזה לביא: אריאלה תיתן לך את המסמך, הוא אפילו ממורקר עם כל התשובות שאנחנו כבר לא מעט זמן מבקשים כאן לוועדה.

עליזה לביא: אני רוצה להודות לכולם.

עליזה לביא: שלום, מה שלומך?

עליזה לביא: הגעת והצטרפת.

עליזה לביא: שמענו כאן על שולחן עגול ועל שיתוף פעולה שהמשרד לביטחון פנים יוזם ומארגן.

עליזה לביא: היינו מבקשים לזמן את הארגונים החברתיים - - -

דינה דומיניץ: בנושא של זנות קטינים כן?

עליזה לביא: כן, בנושא של זנות קטינים.

דינה דומיניץ: בהחלט.

עליזה לביא: אז ברשותך.

עליזה לביא: בדקה לסיום אני רוצה להודות למיכל אצלי בלשכה שמרכזת את הדיונים ואת הוועדה ואת כל מה שקשור.

עליזה לביא: וידייך היו מלאות באמת בכל העבודה ואת פרצת את הדרך מול ארגוני השטח ופייסבוק ועוד ועוד.

עליזה לביא: ועשית פה עבודה ראשונית מהממת עם הרבה מאוד יצירתיות והבנה של המצב הקיים ותרגמת את זה ואת מעבירה את זה עכשיו למטה.

עליזה לביא: אז ממש מיכל תודה רבה רבה רבה.

עליזה לביא: אני רוצה להודות לכולכם ואנחנו נשוב וניפגש, גם כמובן לאחר התשובות שיגיעו, בראשית המושב הבא להמשך דיון מעקב.

עליזה לביא: תודה לכם ותודה לכולם.